Sakeman skenk vloot voertuie aan ANCVan die bakkies wat Gumede geskenk het. Foto: Zwelo Masilela/Facebook Die skenking is vir die ANC in die provinsie om te gebruik in sy verkiesingsveldtog in die aanloop tot die munisipale verkiesing later vanjaar. Die sakeman Robert Gumede het die oorhandiging aan David Mabuza, premier en voorsitter van die ANC in Mpumalanga, gedoen by die party se hoofkantoor in Nelspruit. ŉ Nuwe Ford Ranger-bakkie kos enigiets tussen R400 000 en R600 000. Foto’s van die oorhandiging is op Facebook gelaai en deur Sibusiso Themba, die party se woordvoerder in Mpumalanga, bevestig. Gumede, ŉ begunstigde van Swart Ekonomiese Bemagtiging, is bekend vir die uitspattige partytjies en gratis musiekkonserte wat hy hou. Hy doen ook opheffingswerk met kinders. Gumede besit die sukkelende tegnologiemaatskappy Gijima wat verlede jaar op die Johannesburgse aandelebeurs gedenoteer is.